Gróót kommer oor winkels se verkope | Netwerk24
As Suid-Afrika se grendeltyd met nog twee of drie maande verleng word, gaan mense honger ly en mense gaan winkelsentrums stroop.
Gróót kommer oor winkels se verkope
Deur Hanlie Stadler 13 Junie 2018 14:49
Verkope by klere- en skoenwinkels het met 0,5% gedaal. Foto: Unsplash
As jou plaaslike winkelier ’n bietjie van ’n suurknol is op die oomblik, probeer maar simpatiek knik: Die nuutste kleinhandelverkope is werklik niks om oor te glimlag nie.
Volgens Statistieke Suid-Afrika (SSA) het kleinhandelverkope in April met net 0,5% gestyg vergeleke met ’n jaar gelede. Dis gemeet in reële terme, dus wanneer prysstygings buite rekening gelaat word. Dié styging is die kleinste styging sedert Februarie 2017.
Jason Muscat, senior ekonomiese ontleder van FNB, sê die syfers is swakker as wat hulle verwag het. Dit kom ondanks die lae inflasiekoers, die verlaging van die rentekoers einde Maart, die feit dat verbruikers se skuldvlakke daal en reële groei in salarisse.
Hy sê kleinhandelaars sal dalk moet aanhou om stygings in hul eie koste te absorbeer in die hoop dat hulle verkope kan aanhelp.
“Ons sal wag en kyk of verkoopspatrone in Mei normaliseer, maar dit lyk al hoe meer asof huishoudelike verbruiksbesteding nie so goed gaan vaar as wat ons vir 2018 verwag het nie.”
Huishoudelike besteding dra nagenoeg 60% tot Suid-Afrika se ekonomiese groei by.
Muscat is veral bekommerd oor die kwartaalsyfer, wat wys kleinhandelverkope het in die drie maande Februarie, Maart en April met 1,2% gedaal vergeleke met die drie maande November, Desember en Januarie. Dis die derde opeenvolgende maand dat die driemaandesyfer daal.
Van jaar tot jaar het verkope by vier uit die sewe kategorieë wat SSA meet, teruggesak, naamlik:
Verkope by algemene handelaars, waar die meeste Suid-Afrikaners hul kos, waspoeier en hondekos koop, het met 1% gedaal.
Verkope by deli’s en spesialisbakkerye het met 5,5% gedaal.
Verkope by klere- en skoenwinkels het met 0,5% gedaal; en
Verkope by ysterware- en selfdoenwinkels het met 0,9% gedaal.
Die drie kategorieë waar daar groei was, is:
Meubel- en elektronikawinkels: Verkope het met ’n stewige 11% gestyg, maar dit weerspieël minstens deels die swak jaar wat in 2017 ervaar is.
Apteke en winkels wat toiletware en grimering verkoop: Verkope het met 6,2% gestyg.
Verkope by die “ander” kategorie – wat alles van boekwinkels en juweliers tot winkels vir gebruikte goedere insluit – het met 5,6% gestyg.
Tussen Maart en April het verkope met 1,2% gedaal. Dit kom ná ’n betreklike goeie Maart vir kleinhandelaars omdat baie mense groot aankope gedoen het om die styging van belasting op toegevoegde waarde in April vry te spring.
In huidige randwaarde was die nuus die heel slegste. Verkope het met slegs 2,5% gestyg. Dit is die laagste nóg sedert SSA die persentasies aandui.
Vir die jaar tot dusver het kleinhandelverkope in reële waarde met 3,2% gestyg.
’n Ander maatstaf
Volgens Mastercard se SpendingPulse het kleinhandelverkope in April op ’n reële grondslag met 3,7% gestyg en op ’n nominale grondslag met 6,4%.
Die SpendingPulse-peiling word ook maandeliks gedoen en weerspieël die data uit elektroniese betalings, sowel as ’n peiling oor kontantverkope.
Volgens Sarah Quinlan, senior visepresident van markinsig by Mastercard, is dit die beste April in die afgelope ses jaar.
Nietemin sê Quinlan Suid-Afrikaners is nie op die oomblik oorgretig om geld te bestee nie. “Hoewel inflasiedruk afgeneem het in baie ekonomiese sektore, lê ander faktore, soos hoë werkloosheid en trae groei in salarisse, besteding aan bande.”
Die SpendingPulse beaam SSA se bevinding dat besteding aan toiletware en mediese goedere skerper styg, terwyl verkope by algemene handelaars daal.
Meer oor: Mastercard | Statistieke Suid-Afrika (Ssa) | Huishoudelike Besteding | Kleinhandelverkope | Verkope | Ekonomie
Listeriose knou verkope van varkvleis erg
Oefenklere word oud, maar dié modes verkoop
SA verbruikers sukkel om te oorleef
Aanklag: Verbruikers spaar te min, koop te lekker